Papersnake/gushiwen huggingface dataset:
出都来陈所乘船上有题小诗八首不知何人作有
苏轼（宋代）

蛙鸣青草泊，蝉噪垂杨浦。
吾行亦偶然，及此新过雨。
鸟乐忘罝罦，鱼乐忘钩饵。
何必择所安，滔滔天下是。
烟火动村落，晨光尚熹微。
田园处处好，渊明胡不归。
我行无疾徐，轻楫信溶漾。
船留村市闹，闸发寒波涨。
舟人苦炎热，宿此乔木湾。
清月未及上，黑云如颓山。
万窍号地籁，冲风散天池。
喧豗瞬息间，还挂斗与箕。
颍水非汉水，亦作蒲萄绿。
恨无襄阳儿，令唱铜鞮曲。
我诗虽云拙，心平声韵和。
年来烦恼尽，古井无由波。
山中暮归
张廷玉（清代）

林端鸦阵横，烟外樵歌起。疲驴缓缓行，斜阳在溪水。
句
陈瑄（明代）

似嫌秦阁小，欲际楚天浮。
三部乐·入脚西风
陈亮（宋代）

入脚西风，渐去去来来，早三之一。春花无数，毕竟何如秋实。不须待、名品如麻，试为君屈指，是谁层出。十朝半月，争看抟空霜鹘。从来别真共假，任盘根错节，更饶仓卒。还他济时好手，封侯奇骨。没些儿、媻姗勃窣。也不是、峥嵘突兀。百二十岁，管做彻、元分人物。
看潮
释广闻（宋代）

怒雷声撼海门秋，知是几家人上楼。眼眼尽随波浪转，全潮端的属谁收。
水精数珠歌
皎然（唐代）

西方真人为行密，臂上记珠皎如日。佛名无著心亦空，

珠去珠来体常一。谁道佛身千万身，重重只向心中出。
香山塔院
范端杲（宋代）

招提登览处，野客兴偏浓。
路入千层翠，窗涵万垒峰。
溪声来小院，云影落长松。
幸对老僧榻，焚香话苦空。
题郑十八著作虔
杜甫（唐代）

台州地阔海冥冥，云水长和岛屿青。乱后故人双别泪，

春深逐客一浮萍。酒酣懒舞谁相拽，诗罢能吟不复听。

第五桥东流恨水，皇陂岸北结愁亭。贾生对鵩伤王傅，

苏武看羊陷贼庭。可念此翁怀直道，也沾新国用轻刑。

祢衡实恐遭江夏，方朔虚传是岁星。穷巷悄然车马绝，

案头干死读书萤。
十二月十七日移病家居成五长句
张耒（宋代）

凭高游目快遐瞻，落日孤云与水兼。
万顷泽空供雪意，一枝梅笑破冬严。
擎苍未减飞扬兴，引满何辞斗石添。
杨柳催春兼警客，荒沟照影弄纤纤。
拟寒山我见世中人二首 其二
石沆（明代）

我见世中人，开口便讲理。将理与人争，还是不明理。

多争理在伊，少争理在你。争人所不争，不争之争矣。
贤者之孝二百四十首·妹土小子
林同（宋代）

勤耕艺黍稷，远贾服车牛。
奔走何为者，心乎教养忧。
十四弟归洪州赋莫如兄弟四章赠行 其四
黄庭坚（宋代）

大父无恙时，刻意教子弟。归扫松楸下，泪我万里涕。
答僧问心要作偈
释法骞（宋代）

昨日相逢叙起居，今朝相见事还如。
如何却觅呈心要，心要如何特地疏。
王西屏先生虔事佛母得异木备岩壑之奇用承趺坐以颂赋见示为题二章 其二
李来泰（清代）

盈笏都将万象含，真如茎草建精蓝。疆藏蛮触图难尽，蛰隐蛟螭气尚酣。

秘笥浑疑开篆籀，垆烟长为起云岚。知君胸具闲丘壑，来与维摩共一龛。
赠卖墨吕云叔访陈烟山 其二
朱浚（宋代）

蓬莱仙子世偏珍，琮璧多携问楚津。若向积烟峰下过，殷勤传语卧楼人。
柬同社诸君
戴亨（清代）

孤云久无依，倦鸟亦应返。胡为迟暮年，而不思栖遁。

劳生会有迟，泉石情空缅。俗务讵能羁，人苦不自遣。

方外觅佳游，聊作尘世隐。况兹同社人，襟期尽萧散。

相见无俗谈，淹留畅清眄。触目各成吟，晚就斋厨饭。

入山何必深，会心不在远。形迹谁能拘，越礼亦非善。

岂学嵇阮徒，山阳恣慢诞。
送程提干
赵蕃（宋代）

尚书曾剖上饶符，我姊亦归高邮掾。
与公既亲亦有故，此地经行几相见。
十年幕府持旌麾，日月计之无乃迟。
治世急才宁定制，徯公把节慰民思。
介轩
谢一夔（明代）

羲农去巳远，淳风散浇漓。世人竞柔媚，强笑甘嚅唲。

和光溷流俗，古道谁复趋。有美老彭裔，侃侃坚自持。

毅然介如石，安能事脂韦。如彼周行道，坦坦无他岐。

灵台既澄澈，四体常舒怡。嗤彼侧媚者，扰扰徒何为。
菩萨蛮 题刘提督斌梅林咏月遗照
陆恒（清代）

新愁打叠传千里。谁从驿路迢迢寄。何处问刀环。封侯人未还。

魂和残漏断。月近天涯远。踏遍垄头云。香消纸帐春。
县圃有小城环之北面有邱阜耸出乔木蔽其上盖
孔武仲（宋代）

堆案盈庭势未休，灰心聊此作天游。
剪除榛莽成幽径，支架茅篁接古丘。
叶密风多能庇暑，云开山出更宜秋。
西园日涉从今始，谁信民官得自由。
河内 其一
沈钦韩（清代）

太行走幽都，昂首始欲放。翠色洒晴空，奔云掣奇状。

济源王屋来，澎赑谁能障。挽强角大河，激箭出其上。

邑居固殷脤，表里实雄壮。晋文启南阳，伯业乃高抗。

寇公昔剖符，日光耀甲仗。长鲸十万崩，洛城气沮丧。

蔼郁桑枣阴，厜㕒雉堞向。据鞍望黄华，揽古神犹王。

复忆屠沽豪，井里一相访。崩褫指故墓，仿佛浊鹿城。

献帝辞天位，投间此吞声。何知舜禹事，强饰揖让名。

幽囚结气惨，备恪假礼赢。竟保天年殁，复土禅陵成。

敚攘心不愧，猜嫌意犹轻。残忍肇寄奴，解绶无活情。

展转绝命祝，天家勿复生。菟裘宁非幸，伤哉荣悴并。
游惠山从石门上恰望太湖
秦涌（清代）

天公知我性嗜奇，攒崖刬石排双峰。云边五窍尽谽谺，非具羽双何能通。

我闻昔年邵宝妙仙诀，曾离蹇嵼入云穴。兹来也学出尘游，杖藜徐步登危屺。

怒石相争罅似门，气詟心惊疑欲裂。寻幽不惜神已痯，却怪天末斜阳晚。

穿松踏岫凸复凹，心地相平奇路稳。湖光万顷动地来，鱼龙隐现那能辨。

寄身埼礒瞰洪涛，须凛冰涧恒自勉。
对雪忆往岁钱塘西湖访林逋三首
梅尧臣（宋代）

旋烧枯栗衣犹湿，去爱峰前有径开。
日暮更寒归欲懒，无端撩乱入船来。
鹧鸪天（春暮）
赵长卿（宋代）

蜂蜜酿成花已飞。海棠次第雨胭脂。园林检点春归也，只有萦风柳带垂。

情默默，恨依依。可人天气日长时。东风恰好寻芳去，何事驱驰作别离。
圆悟勤禅师赞
释智遇（宋代）

尸碧岩，谤乳窦，
击高庵，据瓯阜，
此皆人所议论不到。说甚麽减灶法无文印，
尽情红下置而勿论。或曰毁誉不在乎两端这间，
若苴翁别有长处。
群玉五咏 其五 浮金峰
李弥逊（宋代）

浮金锁佳气，不挂凡子目。高人有馀清，别墅广新筑。

有怀鸿雁行，风月伴幽独。还为稻粱谋，去傍蒹葭宿。

归飞会有时，分我一窗绿。
新竹
释居简（宋代）

嫩青霣箨未禁摇，细字何烦扈碧绡。乘月露梢须点滴，少留墨色到明朝。
如梦令·花上娇莺哑咤
吕胜己（宋代）

花上娇莺哑咤。著色江南图画。可惜好春风，有酒无人同把。拚舍。拚舍。独醉好天良夜。
示诸儿
洪咨夔（宋代）

徂徕古君子，泾渭何太明。
一奸众稷契，诗作奇祸萌。
奸人挤之众，既众气未平。
锐欲剖其棺，谓北走犹生。
妻子坐冻馁，不断啼号声。
富韩各分俸，买田活其婴。
吾疏视彼诗，历数群公卿。
触怒非一竦，举朝眼瞠瞠。
所赖天子圣，不众五鼎烹。
斥归天目下，石田力躬耕。
田少食指多，读书饥鸢鸣。
此身不足忧，忧我身后惸。
富韩不常有，勉哉自玉成。
忍贫知好修，道在困亦亨。
又和喜晴
陈宓（宋代）

年来日日候阴晴，浑是耕耘陇上人。
但得鸡豚欢里社，敢将蠱鼠累陶钧。
句
谌祜（宋代）

凤城色映红云见，龙衮香飘紫气浮。
送吴蜀州还朝
郭印（宋代）

达官视贫贱，辽绝间天壤。
门墙奧莫窥，鼎茵恣居享。
令行雷风前，气吐虹霓上。
陋彼衡门流，挥斥同草莽。
堂堂吴蜀州，浩气深涵养。
毫端扫千军，胸次包万象。
骄色尽耘耕，儒林植标榜。
自怜爨下焦，亦值知音赏。
方当出肺肝，晨夕趋函丈。
金阙伫公归，无由挽轮鞅。
拭目上岩廊，献纳摅忠谠。
网罗寒畯姿，直道光吾党。
真阳县昼睡县舍素丝堂
张耒（宋代）

见君堂下小荷叶，惊我客中春已空。
一觉西堂亭午睡，悠悠春梦逐春风。
月夜再至濂泉
王文诰（清代）

海月渐蔼空，斜注一峰凸。霜缟披山肩，其趾列积铁。

夜泉触耳披，发我游兴热。径转嘉树阴，茧步到山裂。

水帘月半垂，帘动映澄澈。背树坐莓苔，暗摸辨古碣。

移时月当顶，穹林地成雪。栖鸟忽翻枝，散花空际撇。

零乱满衣裾，亭亭自莹洁。俄觉蔽浮云，纷纷扑地灭。

揽之不盈手，飘堕玉环缺。三五阙珠龟，疑有蟾蜍窃。

岂其朏魄影，天晴还未列。秉阴窍山川，和光不能泄。

人生类此境，久要匪易结。好景亦长明，散去使心折。

梦入露气清，惟闻歌一阕。瑶台落步虚，底事匆匆别。

酌酒条尘虑，隐映泉幽咽。引指飞一光，太虚无点缀。

三叹觅回踪，兀然见屹𡿖。遥待转重轮，山花已如血。
河鲀三绝 其一
周紫芝（宋代）

水没春江不见沙，河鲀吹絮荻生芽。平生所欠但一死，可更杯中论镆邪。
戏答荆州王充道烹茶四首
黄庭坚（宋代）

茗椀难加酒椀醇，暂时扶起藉糟人。
何须忍垢不濯足，苦学梁州阴子春。
饮酒诗四首 其二
秦观（宋代）

左手持蟹螯，举觞属云汉。天生此神物，为我洗忧患。

山川同恍惚，鱼鸟共萧散。客至壶自倾，欲去不容间。
灵岩
鲜于颉（宋代）

松门十里苍山曲，宫殿参差倚岩腹。盘盘一径入云中，又登绝顶最高峰。

石壁苍然起秋色，远溪深处时闻钟。磴道崎危达岩下，几派清泉在涧泻。

月色朦胧出远山，忽惊星斗在檐前。倦客游来不知返，清光皎皎严霜寒。

一出禅林复回顾，白云已满山头路。
不寐
孙应时（宋代）

向夕起秋思，无眠知夜长。
年华一俛仰，人事几炎凉。
自喜全虚白，何妨兀老苍。
空庭风露入，唧唧话蛩螀。
菩萨蛮·舞裙香暖金泥凤
牛峤（唐代）

舞裙香暖金泥凤，画梁语燕惊残梦。门外柳花飞，玉郎犹未归。
愁匀红粉泪，眉剪春山翠。何处是辽阳？锦屏春昼长。
和吴达夫见过留题
贺铸（宋代）

雀罗门巷不容车，杖屦相过一试茶。后日相思会乘兴，五云溪上是侬家。
见张钦夫二首
杨万里（宋代）

不见所知久，用怀何许开。
百书终作恶，千里为渠来。
邹鲁期程远，风霜鬓发催。
不应师友地，只麽遣空回。
句 其五
刘摰（宋代）

方雄望三楚，形势拱中原。阔占潇洒腹，高摩翼轸门。
诸友夜话
释行海（宋代）

爱战将军未白头，寸心犹自不忘忧。
华夷百岁兴亡事，一夜同君说蔡州。
黄陵庙
李群玉（唐代）

小姑洲北浦云边，二女容华自俨然。
野庙向江春寂寂，古碑无字草芊芊。
风回日暮吹芳芷，月落山深哭杜鹃。
犹似含颦望巡狩，九疑愁断隔湘川。
客至二首 其二
李梦阳（明代）

访隐春行早，冲风野兴豪。鹿衔初出草，莺坐半开桃。

一叟烟霞僻，群公位望高。浚郊元此地，今日又干旄。
庚子正月彗见於室有诏求言因上己见有感作三
岳珂（宋代）

天象占仁爱，宸心极战克。
图从甘石辨，言并禹汤兴。
有志酬消露，无词赞履冰。
至明昭万里，先原烛西陵。
群玉五咏·百花洲
李弥逊（宋代）

芳洲面林薄，山响疏泉落。
小绿缀肥梅，疏青陨惊箨。
周遭不盈丈，思与江湖廓。
幽人百虚空，得立听鸣壑。
物我偶俱忘，何必知鱼乐。
赠西林上人
查景（清代）

西林师住西林庵，在山不识庐山面。昨持斋钵出山来，仿佛白山社中见。

自言祝发从安国，玄奘世系生同县。旋入延恩主法筵，重开灵境新禅院。

半偈语翻千佛场，瓣香缘结三生善。当时知识尽名流，过去光阴如掣电。

为宏道愿舍丛林，桑下已辞三宿恋。不招云侣不把茅，一瓢今挂杨街堰。

吾闻师言增太息，世出世间遇随变。曾闻茎草化金身，会见淘沙得精饭。

槛外青山祇树深，门前流水经溪滟。西林原不让东林，立地谁坚清净愿。

社中若继远公游，选胜何如选佛遍。
昔日
王邦畿（明代）

大江昔日竞繁华，杨柳溪头姊妹家。微月管弦牛女夕，满船灯结素馨花。
送赵师孟
周孚（宋代）

乃翁墓木已秋声，喜向诸郎识老成。舞拙固应缘短袖，诗高或许是长城。

莫惊浊世还分袂，闻有清淮可濯缨。岁计不赢亲已老，肯因腰直厌逢迎。
蓟北寒月作
贯休（唐代）

蓟门寒到骨，战碛雁相悲。古屋不胜雪，严风欲断髭。

清吟得冷句，远念失佳期。寂寞谁相问，迢迢天一涯。
题徐子由菊坡图
喻良能（宋代）

先生万事不挂眼，独向秋丛餐落英。
未省折腰营五斗，悬知今日有渊明。
滴滴金 咏腊梅花
董元恺（清代）

玉人栀貌天然别。换冰肌，涂娇额。磬口檀心两奇绝。

映东篱颜额。移来真蜡霜姿洁。点酡酥，酿蜂蜜。暖癸幽香擅冬日，逗春工消息。
听筝
姜特立（宋代）

鶢鶋设钟鼓，固已非所乐。
我今对秦筝，听之亦藐藐。
老人难遣日，藉此慰牢落。
此意只有知，勿令儿辈觉。
次临封十咏颂方侯德政 其六
蒙尧仁（明代）

侯治吾封好，增光江与山。雄图万里壮，鸿藻两京间。

力大批剸易，才长驾驭闲。桑阴来驯雉，乐意每相关。
如梦令 秋砧
石洢（清代）

小苑乍消残暑。处处西风砧杵。听到断肠时，残落夜星如雨。

愁汝。愁汝。梁燕社朝新去。
横吹曲辞。紫骝马
秦韬玉（唐代）

渥洼奇骨本难求，况是豪家重紫骝。膘大宜悬银压銙。

力浑欺紫玉衔头。生狞弄影风随起，躞蹀冲尘汗满沟。

若遇丈夫皆调御，任从骑取觅封侯。
晞真馆
翁彦约（宋代）

濯濯清溪九曲流，一天风露万山秋。凄清不似人间世，月槛云窗特地幽。
送王无咎善邵康节皇极数二首
杨万里（宋代）

识尽江淮诸贵人，归来卢水一番新。
问渠福将今谁子？容我升平作伟民。
秋胡行
周巽（元代）

鸳鸯在芳洲，饮啄长相顾。雌留楚水湄，雄飞秦苑树。

娟娟谁家女，嫁作秋胡妇。合婚才五日，夫婿离家去。

五见樱桃花，思君在何处。膏沐难为容，中闺守贞素。

春日载迟迟，采桑陌中路。忽逢马上郎，持金前致语。

正色不可干，攀条衣湿露。采采未盈筐，蚕饥那可住。

忽闻夫远归，归见相惊顾。乃是遗金者，升坐向姑诉。

妾心皎如日，夫意轻如羽。鸟犹有俦匹，人岂无思虑。

中流忽自沈，大节久弥著。
雨中不出呈斯远兼示成父四首 其三
赵蕃（宋代）

湖外频年客，江东迩日归。欲知年事迫，看取鬓毛非。

寄意虽梅柳，关心在蕨薇。令余倒芒屦，须子叩柴扉。
儗过钱塘约诸客同赋
罗公升（宋代）

去者勿戚戚，来者勿赫赫。
天地犹乘除，万古晨有夕。
讵知今时今，不作异时异。
吴山越山青，旧日钱王宅。
上宪使张郎中寿借西山集中甲申秋所赋雨荷诗韵
程公许（宋代）

荣途惊一世，志士独苦心。君看曲江公，中宵梁父吟。

岂无平反笑，可使贯索沉。独醒睨众醉，枉尺那直寻。

世事本前期，朱明多盛阴。气运有伸屈，扶持要贤能。

金瓯一掷误，天步深渊临。琼圃撷众芳，愿以遗美人。

绣斧岷雪外，阊阖云海深。请弹薰风弦，再拜寿斝斟。

功名傥来耳，一念君与亲。
允杰侄以诗来卒章和予生孙次韵一百首今存四
许月卿（宋代）

陈陈史传勘玄幽，一笑谁能问慎由。
往往东南旗运盛，亭亭西北盖云浮。
琼楼玉宇无身翼，弱水蓬莱有艾舟。
圣主攘夷修政事，可能吊伐至枋头。
庆春宫 题仇实甫《汉宫春晓图卷》
周之琦（清代）

野雉亡来，哀蝉吟后，汉宫别样春光。玉树周阿，金釭衔壁，粉云浮动花香。

舞裙留住，趁殿角、西风未凉。班姬何许，空裂齐纨，掩袂情伤。

繁华过眼沧桑。沙麓元城，妖谶难防。传诏纷驰，持弓栏入，做成文母祯祥。

仲卿书奏，累长信、轻抛泪行。谁移炎祚，休说当时，祸水昭阳。
古意二首（拟陈拾遗）
孙郃（唐代）

屈子生楚国，七雄知其材。介洁世不容，迹合藏蒿莱。

道废固命也，瓢饮亦贤哉。何事葬江水，空使后人哀。

魏礼段干木，秦王乃止戈。小国有其人，大国奈之何。

贤哲信为美，兵甲岂云多。君子战必胜，斯言闻孟轲。
湖亭望水
白居易（唐代）

久雨南湖涨，新晴北客过。
日沉红有影，风定绿无波。
岸没闾阎少，滩平船舫多。
可怜心赏处，其奈独游何。
落花 其八
黄锦（明代）

枝头烂熳正堪怜，漂泊何来梦草边。落帽乍惊红拂女，凌云恍似紫姑仙。

行人休认旧罗袜，远浦空传新翠钿。后会欲思重见面，容光减尽坐经年。
郤子中赞
释德洪（宋代）

师黄叔度以筑太平之基，追韩退之以策翰墨之勋。

故语妙如其浑厚，论高如其精神。超然挺特，华裾逸群。

富贵之气已如透花之春色，功名之志又如欲雨之层云。

秃巾折角，置之岩石亦不以为屈。长剑拄颐，图之凌烟亦不以为伸。

盖虚以阅世，不可得而疏亲也耶。
句
何致中（元代）

苦吟生白发，归梦绕青山。雨久琴丝润，风清扇影閒。
三尺水剑歌
李鹏（宋代）

龙侯手持三尺水，清晨访我古狱里。直愁云气感星辰，满目寒光素涛起。

玄冰凝结摇空青，芙蓉白日生精莹。为君拂拭开宝匣，炯若积雪涵疏星。

起看天地云冥冥，谁其麾叱走六丁。为击风雨驱雷霆，荡涤氛䘲万国宁。

上头铭字侯所作，辞严义正发炳灵。怜君少年负才气，每能仗义讨不庭。

侧身北望空驰情。君不见燕丹宿昔得荆轲，樽前击筑扬悲歌。

咸阳西入犯狼虎，白虹贯日横秋河。英雄事去一朝异，奈此古来忧愤多。

忧愤多，向谁语，我有高怀亘千古。黄金不用买功名，失势因之虎为鼠。

呜呼腰间宝铁弃如土，为尔更歌公莫舞。
五色云
洪亮吉（清代）

文章好，门阀好。天瑞五色云，人瑞郑仁表。君家一事笑煞人，歇后郑五为相臣。
自赋小隐
陈泷（宋代）

环堵萧然一破庐，市尘不到足安居。
知心惟有梅梢月，来照寒窗夜读书。
和开之社日
洪咨夔（宋代）

久要来新燕，檐花泫晓霏。
治聋憨舅醉，废读惰孙归。
鹘突输赢局，醒松脱着及。
一帘春寂寂，谁解识吾机。
就愚和尚七十 其一
缪思勃（清代）

小小茅庵一弹丸，沧桑几度历艰难。就公卓锡开生面，菩萨心钦佛也欢。
安公
灵一（唐代）

弥天称圣哲，象法初繄赖。弘道识行藏，匡时知进退。

秦王轻与举，习生重酬对。学文古篆中，义显心经内。

法服应华夏，金言流海岱。西方浮云间，更陪龙华会。
癸丑春分后雪
苏轼（宋代）

雪入春分省见稀，半开桃李不胜威。
应惭落地梅花识，却作漫天柳絮飞。
不分东君专节物，故将新巧发阴机。
从今造物尤难料，更暖须留御腊衣。
双调望江南 和尚木潮州寄怀原韵二首 其一
董俞（清代）

江南忆，犹忆旧繁华。绛蜡三更偎芍药，红螺百盏听琵琶。

肠断赋梅花。

人何处，远宦隔天涯。鹦鹉薄岚愁度岭，荔枝残月醉思家。

山城衙鼓挝。
久不得子韩粤中消息怅然有怀
佘翔（明代）

无赖炎州客，漂零胡不归。天涯双鬓改，岭外尺书稀。

珠探鲛人室，帆遥燕子矶。何时重握手，一醉典春衣。
溪斋二首
齐己（唐代）

岂敢言招隐，归休喜自安。一溪云卧稳，四海路行难。

瑞兽藏头云，幽禽惜羽翰。子猷何处在，老尽碧琅玕.

杉竹映溪关，修修共岁寒。幽人眠日晏，花雨落春残。

道妙言何强，诗玄论甚难。闲居有亲赋，搔首忆潘安。
道宫
释斯植（宋代）

千年兴废地，仙诀字犹存。
露重云生树，坛空月到门。
心清无外事，静极是真源。
此境非凡世，何人与续言。
桐江闲居作十二首 其十
贯休（唐代）

芙蓉峰里居，关闭复何如。白玃兼花鹿，多年不见渠。

红泉香滴沥，丹桂冷扶疏。唯有西溪叟，时时到弊庐。
竞舟
元稹（唐代）

楚俗不爱力，费力为竞舟。买舟俟一竞，竞敛贫者赇。

年年四五月，茧实麦小秋。积水堰堤坏，拔秧蒲稗稠。

此时集丁壮，习竞南亩头。朝饮村社酒，暮椎邻舍牛。

祭船如祭祖，习竞如习雠。连延数十日，作业不复忧。

君侯馔良吉，会客陈膳羞。画鹢四来合，大竞长江流。

建标明取舍，胜负死生求。一时欢呼罢，三月农事休。

岳阳贤刺史，念此为俗疣。习俗难尽去，聊用去其尤。

百船不留一，一竞不滞留。自为里中戏，我亦不寓游。

吾闻管仲教，沐树惩堕游。节此淫竞俗，得为良政不。

我来歌此事，非独歌此州。此事数州有，亦欲闻数州。
蚊
沈绍姬（清代）

斗室何来豹脚蚁，殷如雷鼓聚如云。
无多一点英雄血，闲到衰年忍付君！
偈颂一百二十三首
释祖钦（宋代）

我此泼天门户，大地一纲俱收。
若是祥麟瑞凤，从教戴角擎头。
泊徐城寄杜挺之王平甫
梅尧臣（宋代）

十里五里一值浅，千愁万愁过徐城。
王君论与河流阻，杜老谈思月色清。
岸若屹墙空自面，树如张盖欲谁倾。
二人党及亲朝夕，更晚更迟何计程。
邺中怀古
张祜（唐代）

邺中城下漳河水，日夜东流莫记春。

肠断宫中望陵处，不堪台上也无人。
水龙吟（次年南涧用前韵为仆寿。仆与公生日相去一日，再和以寿南涧）
辛弃疾（宋代）

玉皇殿阁微凉，看公重试薰风手。高门画戟，桐阴阁道，青青如旧。兰佩空芳，蛾眉谁妒，无言搔首。甚年年却有，呼韩塞上，人争问、公安否。

金印明年如斗。向中州、锦衣行昼。依然盛事，貂蝉前后，凤麟飞走。富贵浮云，我评轩冕，不如杯酒。待从公，痛饮岁，伴庄椿寿。
水松
梁聪（明代）

青松谁剪水云边，梦入频惊逸史眠。龙起乍疑摩碧汉，鹤归犹史认南阡。

栽来丹井还依旧，老去青溪不记年。逸响久留贞白赏，幽窗流韵叶冰弦。
湖上众禽尽以俗呼为题·拖白练
文同（宋代）

盘石坐深林，不欲人求见。
隔岸谁品弦，数声拖白练。
蚤发钜鹿道中 其二
王世贞（明代）

太行一片云，袅袅复纷纷。我欲俱收摘，相遗邢使君。
和陶读《山海经》
苏轼（宋代）

谈道鄙俗儒，远自太史走。
仲尼实不死，於圣亦何负。
紫文出吴宫，丹雀本无有。
辽哉广桑君，独显三季后。
古铜章歌
弘历（清代）

鸟遗神迹皇颉循，书传六体篆最真。𡵺嵝石鼓传鸿文，依稀星斗悬高雯。

求其近是当于秦，汉承其法徵据陈。拨蜡铸金镌泐匀，封邑爵号犁然分。

讵惟鉴古怡心神，藉考数千年革因。谁搜奥衍金薤珍，藏弆已久典内人。

屏挡惟谨错置纷，重排次命翰苑臣。乃得列眉指掌纹，斗检坛纽各斑□。

翠光褐色古且新，龟文斜列栉龙鳞。鼎彝之侧席上宾，静为瑞星动矞云。
宫词一百首 其二十七
岳珂（宋代）

龙鸾骞舞写宸章，秘阁交辉白玉堂。格是帝中称第一，不交合作羡钟王。
移松
赵蕃（宋代）

垂垂白发侵，落落青松爱。协趣在山林，移根出蓬艾。

逝矣我何悲，苍然渠可耐。
城南杂咏二十首·听雨舫
张栻（宋代）

风吹渡头雨，摵摵蓬上声。
欣然会心处，端复与谁评。
和元员外题升平里新斋
杨巨源（唐代）

自知休沐诸幽胜，遂肯高斋枕广衢。旧地已开新玉圃，

春山仍广绿云图。心源邀得闲诗证，肺气宜将慢酒扶。

此外唯应任真宰，同尘敢是道门枢。
汾阴行
李峤（唐代）

君不见昔日西京全盛时，汾阴后土亲祭祀。

斋宫宿寝设储供，撞钟鸣鼓树羽旂。
汉家五叶才且雄，宾延万灵朝九戎。
柏梁赋诗高宴罢，诏书法驾幸河东。
河东太守亲扫除，奉迎至尊导鸾舆。
五营夹道列容卫，三河纵观空里闾。
回旌驻跸降灵场，焚香奠醑邀百祥。
金鼎发色正焜煌，灵祇炜烨摅景光。
埋玉陈牲礼神毕，举麾上马乘舆出。
彼汾之曲嘉可游，木兰为楫桂为舟。
櫂歌微吟彩鹢浮，箫鼓哀鸣白云秋。
欢娱宴洽赐群后，家家复除户牛酒。
声明动天乐无有，千秋万岁南山寿。
自从天子向秦关，玉辇金车不复还。
珠帘羽扇长寂寞，鼎湖龙髯安可攀。
千龄人事一朝空，四海为家此路穷。
豪雄意气今何在，坛场宫馆尽蒿蓬。
路逢故老长叹息，世事回环不可测。
昔时青楼对歌舞，今日黄埃聚荆棘。
山川满目泪沾衣，富贵荣华能几时？
不见只今汾水上，唯有年年秋雁飞。
丙戍正月部兵赴南宁道中杂韵 其一
符锡（明代）

蕞尔蛮夷长，干天不自量。泰山垂压卵，辙擘可能当。
次韵答承旨王端明
韩琦（宋代）

禁扃清切拟仙都，多病年年绝塞居。四海风雷归旧笔，二垂霜霰乃吾庐。

道同今古犹相照，事役鳞鸿不计疏。莫谓安恬道留滞，是非终有史臣书。
春景 春来祇欠花
刘辰翁（宋代）

道是春来也，春犹似未来。亦知为日久，祇是欠花开。

残雪依然为，东风几许回。空令一杯酒，更忆去年梅。

万里寒如信，千林巧莫催。诗成天一笑，红绿半争魁。
失题
李流谦（宋代）

身长七尺面一尺，眼若电光鬓若棘。
腰间大羽不妄发，长空弦落鸟随踣。
汉家夫子方少年，东平月窟西酒泉。
不须武阳兵十万，不用都尉卒五千。
愿得君王一寸铁，断取楼兰献北阙。
笑提金印归去来，五湖茫茫波浸月。
夏日雨后对月坐池上呈母
姚益敬（清代）

幽斋一雨过，草木醒枯槁。新月竹间明，凉风池上好。

閒吟忘溽暑，静话开怀抱。岂必白旃檀，始能除热恼。
题陈南麓都谏匡山读书图二首 其一
郑鉽（清代）

昔领豫章节，曾看五老峰。今宵直鸾掖，犹梦青芙蓉。

丘壑诗中见，云烟画里逢。浔阳数千里，展卷胜携筇。
和韩秋怀十一首 其十一
王十朋（宋代）

鲜鲜霜中菊，谁云晚不好。开日即重阳，虽晚亦同蚤。

对景便须醉，浮生苦难保。胡为楚大夫，不饮致枯槁。

何如醉乡人，虽醉亦有道。
秦淮赠孙士徵
娄坚（明代）

别君群从后，每忆半酣时。
曲折拈新令，轻狂赠小词。
垂杨红蓼间，浅黛玉颜宜。
复已三年别，能无感鬓丝。
和邠倅王正夫大夫游西湖
张舜民（宋代）

雨过花开一郡忙，紫微山影照湖光。
东风不费舟船力，暖日能添罗绮香。
已拚今朝须尽醉，预愁明日又辞乡。
饱闻冯翊无花草，唯有城头至乐堂。
偈颂一百零二首
释慧远（宋代）

年年腊月三十日，家家门首钉桃符。
苦菜澹虀随分有，残杯冷炙阿谁无。
大丈夫，德不孤，
酣酸不用挂葫芦。收白牯，
放狸奴隶。地碓舂粳光似玉，
沙瓶煮豆软如酥。穷鬼子嘴，
卢都一饱，但知忘百念，
更有何人得似渠。从此华山图籍上，
更添潘阆倒骑驴。
浣溪沙（奉诏次韵张池州赏杏听琵琶）
曾觌（宋代）

艳杏红芳透粉肌。沈香亭宴太真妃。新晴庭馆燕来迟。

试抹么弦妆半掩，满斟绿醑袖交飞。九重天上捧金卮。
登骊山阁留诗
吴雍（宋代）

山头羯鼓奏霓裳，断送君王入醉乡。凭阁无言念兴废，孤烟犹起泰陵傍。
赠禅师
张祜（唐代）

坐见三生事，宗传一衲来。已知无法说，心向定中灰。
答殷尧藩赠罢泾源记室
沈亚之（唐代）

劳君辍雅话，听说事疆场。提笔从征虏，飞书始伏羌。

河流辞马岭，节卧听龙骧。孤负平生剑，空怜射斗光。
巡社纪事
谭垣（清代）

晚过力力溪，溪水清可掬。皎月悬林端，修竹如新沐。

下马入番社，番众一何肃。灯前试细认，尔雅殊被服。

咨访听语音，通晓更娴熟。圣治开文明，光被及番族。

应知久渐摩，秀发此先卜。拱手进番童，经书果能读。

忠信自有基，礼义须涵育。劝勉且丁宁，披月前村宿。
江山送客次韵
于石（宋代）

依依柳色黯江亭，酒味离愁孰重轻。
攜手忍着分手处，别时争似见时情。
百年离合悲欢事，一笑东西南北程。
芳草斜阳渺无际，何当重问白鸥盟。
临江仙·再用前韵送祐之弟归浮梁
辛弃疾（宋代）

钟鼎山林都是梦，人间宠辱休惊。只消闲处过平生。酒杯秋吸惊，诗句夜裁冰。
记取小窗风雨夜，对床灯火多情。问谁千里伴君行。晓山眉样翠，秋水镜般明。
题董邦达画二首 其一 秋林绚采
弘历（清代）

峣峰雄厚落飞泉，万叶含霜綵翠鲜。命意由来非蚃像，得从扈跸写真诠。
更赋一首
苏泂（宋代）

纸阁新糊拥乱书，青灯依旧照诗癯。
隔城经月疏相见，却忆金陵瞌睡图。
和制干陈循道惠鹤韵
李曾伯（宋代）

怪得中宵梦羽衣，诗来恍见九皋飞。
期君与其淮淝捷，舍我曷为缑岭归。
愧乏缠腰娱彩服，喜将闻唳到柴扉。
凌云岂是笼中物，要学当年老令威。
醉中信笔作四绝句既成惧观者不知野人本心也
陆游（宋代）

老觉人间足畏涂，怕人浑似怕於菟。
晴明颇动青鞋兴，先探门前有客无。
感怀
陈恭（宋代）

回首沧桑已数番，感怀无尽又何言。
悲看世路皆危壑，喜共家人在故园。
笔底有心神目远，来年多难骨犹存。
连章句弗矜佳丽，风雅于今止一痕。
公出驻节陶太守池馆踰宿徙居行台 其二
区元晋（明代）

圣世锡云厚，遐邦望正频。尚祈一掬蕴，化作万家春。

薄暮轩前酌，清歌还几巡。微酣问胥史，共称使君仁。

荒城能驱虎，云阁定图麟。闻斯舆论美，已领居停恩。

所交在雅谊，市道安足云。努力崇令绩，声光遍四垠。

明发别兹境，良觏知何辰。
送别
陈杰（宋代）

晓色澹长路，微霜乍沾巾。
彗妖如撒沙，下覆秋江濆。
送君万里船，黯然及兹晨。
岂无阳关叠，亦有酒盈樽。
忧端塞宇宙，壮怀浩风云。
丈夫瞩千载，薄细安足陈。
欲语重回首，天高水无津。
拙清楼同梁公实夜谈
邓时雨（明代）

楼前山色散晴曛，兰气飘香座上闻。藻思中原谁并驾，诗名海上独怜君。

问奇远过能携酒，开径频来只论文。相对清宵明月满，碧天凉籁散江云。
瓶中插黄白红菊花
徐贲（元代）

浅白深红间淡黄，重阳已过尚联芳。莫因颜色分花品，同是秋风一样香。
三月晦日作 其四
弘历（清代）

拨剌文鳞戏玉津，清和景物一番新。若无来者应无去，我亦何须苦惜春。
华灯引琴思汉调
杨慎（明代）

烛龙潜耀顾兔微，金缸委照玄夜晖。兰䐧吐焰芙萼葳，荧荧火齐喷烟玑。

九枝绚烂虹九围，丹鲸树鬐蟠彩翚。长明扫晕蛾停飞，啼鸟声纬𤧚珑扉。

东山戎旅吟伊威，鸣梧高张黼低帷。背壁抱影鼓思归，星翻汉回海漏稀。
真宗奉圣祖玉清昭应宫十一首 其十 彻馔用《吉安》。
郊庙朝会歌辞（宋代）

雕俎在御，飙驾闻声。真游斯降，旨酒斯盈。大乐云阕，大礼云成。

彻彼常荐，罄此明诚。
蒹葭
李兼（唐代）

蒹葭漫漫秋风多，陂池水落枯苇柯。青山断处落日下，欸乃一声渔子歌。

高秋鲈肥贱如土，换酒村场醉迷路。夜深艇子舣前湾，依稀月照芦花浦。
读工部“桃花细逐杨花落，黄鸟时兼白鸟飞”句偶有所感，戏为绝句二首 其一
纪坤（明代）

狼藉东风不暂停，小园一夜响金铃。桃花莫逐杨花落，到水何曾共化萍。
偶书 其二
刘清（清代）

神仙则谓予，君计胡太迂。灵琐颇偃蹇，玉京亦崎岖。

三万六千日，疾于箭脱弧。鍊汞事丹砂，几人得其珠。

鸟申而熊经，徒自瘁厥躯。
朔风诗
曹植（两汉）

四气代谢。
悬景运周。
别如俯仰。
脱若三秋。
昔我初迁。
朱华未晞。
今我旋止。
素雪云飞。
春日田园杂兴
陈文增（宋代）

熙熙垄亩扇和风，簇簇人烟野意浓。培溉桑麻沿汲路，经行荠麦省耕农。

饮牛涧暖山摇影，接果枝青藓拆封。酒熟花香村欲社，芒鞋藤杖尽从容。
宋季实为作山水清远图
周密（宋代）

绿云涨脩堤，红雾迷横桥。烟村近城郭，楼台郁岧峣。

春风二三近，一舸浮清苕。枕水何人居，倚户看轻桡。

回头见南山，孤塔峨山椒。耕牛引闲犊，秧水浮新苗。

悠然爱吾庐，楚语何待招。
春晚游蒋园次韵
胡仲弓（宋代）

挽住斜阳脚，殷勤向小园。
柳眠犹学舞，花笑独无言。
自拟湖山景，亲承雨露恩，
只愁人散后，腐草点苔痕。
庭花
罗隐（唐代）

昨日芳艳浓，开尊几同醉。今朝风雨恶，惆怅人生事。

南威病不起，西子老兼至。向晚寂无人，相偎堕红泪。
留别松山观察以皇恩只许住三年为韵 其六
余文仪（清代）

村社久巡历，风土公素谙。立马迎前驺，呼声乐且湛。

公治推至诚，风雨皆和甘。予惟谨受教，举一思反三。

独搔旧头颅，顾影殊自惭。
题画·春景
李用（宋代）

春水满四泽，浪暖鱼龙化。
呼吸成风云，霖雨遍天下。
句
殷尧藩（唐代）

云收碧海连天水，风动红蕉滴露光。
咏晴 其一
赵蕃（宋代）

冥冥十日雨，不见海棠梨。霁色晨初上，禽声乐可知。

春衣犹故褐，薄饭祇朝齑。自信端如此，流行任所之。
满庭芳（陈觉叟雪中见过）
王以宁（宋代）

五十七年，侵寻老矣，小庵初筑林垌。故人相过，喜雪舞祥霙。遍野跳珠溅玉，纵儿童、收满金瓶。明年待，洗光银海，袖手看升平。
先生。齐物久，蚁丘罢战，蜗角休征。趁尊前身健，有酒须倾。随分村歌社舞，何须问、武宿文星。忘怀矣，未能忘酒，相与醉忘形。
望江上诸山
夏孙桐（清代）

一山崛起一山伏，三十三山都在目。春申之渊延陵碑，千古风流耀江簏。

我生少小客幽燕，太行恒岳思跻巅。今来故乡览山水，江花江鸟相新鲜。

却恨沧桑经世乱，山水犹存风景换。浮远亭空起暮烟，秦望峰青迷古观。

望气郁郁复苍苍，江岸巉岩江水长。不信此中竟寂寞，百年人物成天荒。

君不见，鹅鼻湾前怒涛怒，天险金汤国恃固。莫使千秋吊古人，徒向江头眺云树。
梧凤朝阳三章
黄佐（明代）

其梧有凤，鸣于朝阳。言翔于天，其音锵锵。明哲君子，御此南疆。

其皇眷之，晋锡孔昌。

其梧有凤，朝阳其鸣。其音嗈嗈，言翔于京。明哲君子，戎功告成。

逖此南夷，皇心则宁。

梧桐萋萋，朝阳杲杲。凤鸣高冈，其音载好。明哲君子，身其保之。

懿兹戎功，皇其焘之。
题伊尹耕莘图
贡师泰（元代）

碧海昼沸白日沦，禹鼎欲徙汤网仁。长绳短箠行蹩躠，驱牛独耕莘野雪。

有时仰面一长吁，青天漫漫风烈烈。身居畎亩尧舜心，忍看民生堕昏沈。

乾坤阖辟系出处，幡然起作商家霖。先农有诗亦有谱，后世南阳咏《梁父》。
林诏使生日
曹勋（宋代）

杪冬庆阀绮云浮，挺育文英气夺秋。
乌府暂烦安远俗，龙骧方倚破奸谋。
三吴遂尊时巡驭，四海咸瞻入告猷。
何止阴功钟五福，岩廊已识济川舟。
送洪右史赴召三首
喻良能（宋代）

长公前日辞揆涂，少公今日被锋车。
路人共指拜内相，天子久锋登鸿儒。
黄麻端拟似经训，金莲不独荣传呼。
如闻书诏正填委，北辕疾驱公勿徐。
依韵和韩子华游赵氏园亭
沈遘（宋代）

春色先从禁苑来，侯家次第竞池台。清明已近鞦韆动，上巳相池曲水开。

绣幕风微花自舞，金炉日永麝销灰。病夫欢意那能强，漫作山公倒载回。
观二树山人画梅即和题画诗韵 其二
邵晋涵（清代）

谁见灵虬布格奇，遥从雪海望迷离。能吟空际疏花点，只有朱三十五诗。
二月廿日喜诸舅见过次帘山韵奉酬
谢迁（明代）

春眠自爱病躯安，杏雨敲窗送晓寒。客应灯花先报喜，路冲泥淖不辞难。

渭阳地远情逾厚，霜落尊空兴未阑。话到更深清不寐，笑看衰影耸吟肩。
芝田老师索余作松石因书此诗
释文珦（宋代）

学画同学书，艺精人已老。
三年始向学，一纸未能好。
墨淡石不苍，笔枯松亦槁。
芝翁索此图，遗笑应绝倒。
舟行有感
戚继光（明代）

孤帆远浦暮云低，海祲遥连望眼迷。
滴尽春愁三日雨，叫残香梦五更鸡。
喜看赤日经黄道，却爱青山转碧溪。
此际黄冠应底事，天恩曾许谒夷齐。
题日新梅室向在杭日所居有此今迁居虞山矣禅房花木深常建题虞山寺诗也虞山旧名破山
周孚（宋代）

阿连清标真拔俗，人道妙年能顾曲。那知晚岁厌嚣尘，归种寒花伴幽独。

西湖绝境天为破，东阁新诗手亲录。泽门之晰何足道，相对风擂两冰玉。

今年还问破山禅，老树骎骎子当熟。定将妙语绝根源，可但闲房丽花木。

平生最怜三虎怒，老境真成一夔足。何当襆被过君家，共挽长条醉酃渌。
叹髭白
王佐（明代）

历尽风霜苦，髭须一旦皤。青看颏下少，白觉镜中多。

不为诗肠累，其如酒病何。功名成底事，空自叹蹉跎。
浪淘沙 悼晚翠。其夫号晚翠
沈鹊应（清代）

报国志难酬。碧血谁收。箧中遗稿自千秋。肠断招魂魂不到，云暗江头。

绣佛旧妆楼。我已君休。万千悔恨更何尤。拼得眼前无尽泪，共水长流。
偈颂十五首 其十
释宝印（宋代）

今年月，去年月，四海九州同皎洁。去年人，今年人，鼻孔依前搭上唇。

只道年年人与月，一回相见一回新。或修行，蔌供养，马师鼓起无风浪。

争如此夜十分圆，人在妙峰孤顶上。
纪岁珠
汪洪度（清代）

鸳鸯鸂鶒凫雁鹄，柔荑惯绣双双逐，几度抛针背人哭。

一岁眼泪成一珠，莫爱珠多眼易枯。小时绣得合欢被，线断重缘结未解。

珠累累，天涯归未归？
满江红（送赵季行赴金坛）
卢炳（宋代）

积雨连朝，添新涨、一篙春碧。寒犹在、东风料峭，柳丝无力。系惹画船都不住，从教兰棹双飞急。泛大江、东去欲何之，瓜期迫。

龙钟裔，神仙伯。金闺彦，文章客。算河阳花县，恁生留得。制锦才高书善最，鸣琴化洽人欢怿。想未容、坐暖诏归来，君王侧。
李卿东池夜宴得池字
独孤及（唐代）

政成机不扰，心惬宴忘疲。去烛延高月，倾罍就小池。

舞盘回雪动，弦奏跃鱼随。自是山公兴，谁令下士知。
徐仁伯侍郎挽诗
方岳（宋代）

诸老遗书在，情亲独考亭。
学卑时俗陋，文起众人醒。
壮笔扛周鼎，危言耸汉庭。
群公俱避易，吾道未凋零。
纶綍泥封玺，蓬莱月锁厅。
冰霜寒挺操，霄汉倦梳翎。
有碣留南剑，无心徙北溟。
一襟梅野雪，半世草堂星。
晚对螭坳墨，亲探虎穴猩。
豹关传晓跸，蛰户动春霆。
彼相隳人纪，臣言准老以。
纲常通宇宙。机阱骇朝廷。
躔宿惊霄陨，乾坤为书冥。
囊封争论切，诏敕费丁宁。
愤极空流涕，时平竟失刑。
忆曾歌楚些，忍复吊湘灵。
光蚀星奎壁，冤沈古鼎铏。
茫茫千载恨，不尽月岩青。
辅上人自京师还遂如海上省觐
廖大圭（元代）

万里黄金台上客，白云回首故山深。庭闱岁月催华发，包笠秋山折寸心。

百福起居申定省，三年音信问浮沉。不从客路看明月，身在青青桑梓阴。
题石{上巩下石}
黄希（宋代）

谁赋阿房未霁虹，只夸复道峭凌空。
那知海石驱来处，都在岩花晏坐中。
鲸背远冲千嶂雨，鳌头高占一天风。
漫郎更有中兴颂，倩把苍崖仔细砻。
石湖中秋二十韵。十二年前尝与工部兄及宾客
范成大（宋代）

野外行吾意，城中寄却愁。
半秋三夜月，千古五湖舟。
涌地金芒发，行天玉镜流。
珠星沉不现，银汉黯如收。
高浪连三境，长风近十洲。
水天双对镜，身世一浮沤。
迥白包元气，空明慰病眸。
只怜心浩荡，不管鬓飕飀。
放棹真狂矣，关门有此不？
四并非易事，一笑亦难谋。
急管参渔笛，清歌间棹讴。
逢迎成邂逅，啸咏劝绸缪。
女撷苹花献，妻倾竹叶酬。
今宵如不饮，何处可忘忧？
忆昔谁同赏，于今岁恰周。
陟冈睽鲁卫，伐木怆应刘。
独叹灵光在，能追汗漫游。
大都缘未尽，岂是病都瘳。
纵意褰篷席，轻生倚柁楼。
节宣诚小爽，犹胜赋悲秋。
晚春感事
陆游（宋代）

徙倚阑干送落晖，年华冉冉恨依依。
护雏燕子常更出，著雨杨依又嬾飞。
已为读书悲眼力，还因揽带叹腰围。
亲朋半作荒郊冢，欲话初心泪满衣。
送林孔英
叶适（宋代）

东堂质疑匙启钥，西厢坐讲水赴壑。
本朝合选经博士，万里那投郡文学。
东风吹散石门冰，吴人送去蜀人迎。
雪山峨峨大江满，柁楼过之清又清。
孤山道中二首 其二
王翰（唐代）

四望田畴如掌平，孤峰拔起近苍冥。半山杰阁依空住，一炷清香下界馨。

石洞往看龙气黑，云龛夜见佛灯青。悔来不着登山屐，自扫天花礼上层。
舶使王会溪太守赵见泰九日领客枉顾山中赋采菊东篱下悠然见南山韵十首 其六
蒲寿宬（宋代）

晨策登青霞，众峰郁绸缪。举目嗟新亭，缅怀忆神州。

酣觞气磊磊，感物心悠悠。伟哉此二翁，高风继前修。
奉赓赵季茂雪中感兴二首
岳珂（宋代）

湓城一夜雪，处处饭箩空。
青序回规运，苍生经屋穷。
伤心慨疆事，抱膝愧田翁。
别乘应同志，忧时正原丰。
答王大
万寿祺（明代）

楚州风雨夜徘徊，千里双淮极望开。
回首渔矶多避世，惊心乔木一登台。
二陵残黍西风急，十郡寒笳北吹哀。
君自冥冥修雁羽，苍茫海国独归来。
席间答景瞻景章诸同游
张宁（明代）

二十五老不常好，三百六旬如掷梭。镜中白发已如此，湖上青山将奈何。

清会有诗兼有酒，佳人能舞复能歌。从来得丧都如梦，何必惊誇春梦婆。
偈颂一百零三首 其一○三
释月涧（宋代）

地钓东湖二十年，眼头老却几风烟。等闲笑捲丝纶去，秋满江山月满天。
改祭修斋决疑颂
释遵式（宋代）

正信天龙护，邪神岂奈何。
但知常念佛，灾怪自消磨。
农家
陆游（宋代）

寂寂江村数掩篱，吾庐又及素秋时。
横林未脱色已尽，孤鸟欲栖鸣更悲。
小釜蓴羹初下豉，矮瓶豆粉正燃萁。
为农幸有家风在，百世相传更勿疑。
一瓷不受为棠野祁公歌
利仁（明代）

使君节操冰檗坚，雪映黄堂鹤舞帘。一瓷虽琐都无爱，信是清白由家传。

乃翁使夷曾却金，朝鲜犹说到于今。为臣讵肯辱君命，为子何曾改父心。

包公昔不持一砚，谁谓人心随世变。使君一瓷亦不持，昔日包心今又见。

安得人人如使君，穷檐茅屋皆生春。清风高节激顽懦，坐令四海风俗淳。
强甫西上
刘克庄（宋代）

平进差贤似躁求，乃翁岂不为儿谋。
今寒畯士难京秩，古子男邦亦小侯。
翘馆讵宜频造请。孤山虽好勿淹留。
谁言此老心如铁，临别无端作许愁。
宿崆峒山示梁道士 其二
谢榛（明代）

名山多道流，谁是还丹客。东望金银台，海天万里隔。
咏向长
强仕（明代）

子平谢累辟，雅志在隐居。乏食或有馈，取足反其馀。

读易深自悟，人世等蘧庐。谓贫富不及，谓贱贵不如。

敕言婚嫁毕，家事毋关余。同好有禽生，肆意相与娱。

五岳游躅遍，高风映简书。
书于位斋自戒并示诸子
杜范（宋代）

晦以昭明德，怯以成勇功。
用拙巧莫尚，持静动攸宗。
惟柔养真刚自下升高崇。虚可使实积，
小乃与大通。守约博有归，
味淡甘无穷。万里以是观，
一心须自融。戒哉骄与盈，
外强中空空。
题泽翁小巷
王柏（宋代）

到岸未为了，行行万里涂。
举头岐路惑，岩畔过樵夫。
和白乐天
崔玄亮（唐代）

病余归到洛阳头，拭目开眉见白侯。凤诏恐君今岁去，
龙门欠我旧时游。几人樽下同歌咏，数盏灯前共献酬。
相对忆刘刘在远，寒宵耿耿梦长洲。
玉簪
袁燮（宋代）

琉璃为叶玉为葩，妙质天然不汝瑕。
精彩照人香绝俗，遗簪端的自仙家。
端午帖子词二十首·七夫人合五首
欧阳修（宋代）

鸣蜩惊早夏，◇草及良辰。
共荐菖华酒，君王寿万春。
崔沆放榜时人语
佚名（唐代）

座主门生，沆瀣一家。
点绛唇 夏日偶成
恽珠（清代）

漫捲湘帘，正雨过凉生庭院。绿荫葱茜。好鸟枝头啭。

午梦初回，懒去拈针线。诗情倦。茶经香传。且自闲消遣。
隔浦莲近拍
杨无咎（宋代）

墙头低荫翠幄。格磔鸣乌鹊。好梦惊回处，馀酲推枕犹觉。新晴梦意乐。云容薄。丽日明池阁。
卷帘幕。披衣散策，闲庭吟绕红药。残英几许，尚可一供春酌。天气今宵怕又恶。凭托。东风且慢吹落。
望瀛亭二首 其一
杜子民（宋代）

拥传来观海，危亭一振衣。云晴千怪出，浸大百川归。

日月遭吞吐，乾坤入范围。群鸥不须避，禅寂久忘机。
太皇太后挽词二首
范祖禹（宋代）

授几咨元老，垂帷揽众贤。
舜功成二十，周士得三千。
德泽流终古，规慕遗亿年。
宁唯照彤史，石室灿青编。
凤栖方丈
郑清之（宋代）

矮伯老於周柱史，瘦梅青似楚离骚。
推窗欲觅登山路，无数青苔落鹳毛。
与崔校书静话言怀
齐己（唐代）

同年生在咸通里，事佛为儒趣尽高。我性已甘披祖衲，

君心犹待脱蓝袍。霜髭晓几临铜镜，雪鬓寒疏落剃刀。

出世朝天俱未得，不妨还往有风骚。
岁晚
陆游（宋代）

小岫嶙峋炷宝熏，卷书闲对一窗云。
雁声忽向天边过，起立中庭看断群。
赠复初二首
陆文圭（元代）

昨夜春风到柳枝，客衣偏爱薄寒欺。
囊锥颖脱无人见，欲绣平原未有丝。
东梅八景为刑部郎中郭鼎贞题 其三 石桥流水
金幼孜（明代）

石桥磊落跨溪流，长日溪头事事幽。一片雨声来枕畔，半空云影上帘钩。

花间濯足闻清濑，柳下垂纶近白鸥。有约还山寻旧隐，芒鞋竹杖共追游。
吕与叔挽章四首
秦观（宋代）

追惟献岁发春间，和我新诗忆故山。
今日始知诗是谶，魂兮应已度函关。
文忠烈公居洛有丙午同甲会诗今执政府凡三位
周必大（宋代）

文公八十会伊川，盛事于今又百年。
岂意苍颜华发叟，亦陪黄阁紫枢仙。
府居末至容连栋，班路前瞻愧比肩。
丁丙连干支合德，君臣庆会岂虚传。
送僧归天宁万年禅院
陈克（宋代）

朝天来诣觚棱阙，傍海归寻瀑布峰。才大不惭师号美，道高翻讶帝恩重。

问程行冒江村雨，寄宿吟听水寺钟。到日依依赏清景，石桥云月满杉松。
寒食与朱尧民张梦晋郊行读道旁遗碑感而风咏
邢参（明代）

冷落郊原值禁烟，红桃一树倩人怜。
行来尽拂残碑看，若个能知后百年。
羊
丁谓（宋代）

千足比侯封，矜矜莫可穷。
触藩难进退，荷箠易西东。
郑伯牵降辱，初平叱化功。
律和当荐瑞，愿牧上林中。
赠余德甫奉使两浙四首 其四
宗臣（明代）

雁荡千峰插斗墟，彩云终夜护丹书。月华万片寒相逐，拾得天人白玉裾。
七禽咏·贯钱石八豆
刘学箕（宋代）

贯钱石八豆，充肠备粱糗。
饱嬉游手儿，初不事耕耨。
好衣好食街市女，汗珠滴滴田妇苦。
夫耘妇饷日卓午，朝夕南山捕蟲鼠。
奉陪段相公晚夏登张仪楼
李敬伯（唐代）

层屋架城隈，宾筵此日开。文锋摧八阵，星分应三台。

望雪烦襟释，当欢远思来。披云霄汉近，暂觉出尘埃。
题风烟雪月梅 其四
戴浩（明代）

一轮明月照长安，万斛珠玑镜里看。莫道我家无好处，一帘清气满阑干。
复次前韵谢赵景贶陈履常见和兼简欧阳叔弼兄
苏轼（宋代）

能诗李长吉，识字扬子云。
端能居此府，坐啸获两君。
逝将江湖去，浮我五石樽。
眷焉复少留，尚为世所醺。
或劝莫作诗，儿辈工织纹。
朱弦寄三叹，未害俗耳闻。
共寻两欧阳，伐薪照黄昏。
是家有甘井，汲多终不浑。
谢制帅高卿剡四首 其三
陈造（宋代）

去年来甬东，旄倪喜动色。公今画船西，行路亦嗟惜。

去来本何心，民自作欣戚。达人了世缘，八极付挥斥。
中书王舍人辋川旧居
钱起（唐代）

几年家绝壑，满径种芳兰。带石买松贵，通溪涨水宽。

诵经连谷买，吹律减云寒。谁谓桃源里，天书问考槃。

一从解蕙带，三入偶蝉冠。今夕复何夕，归休寻旧欢。

片云隔苍翠，春雨半林湍。藤长穿松盖，花繁压药栏。

景深青眼下，兴绝彩毫端。笑向同来客，登龙此地难。
中书连寒，寒食不归，因怀元九
白居易（唐代）

去岁清明日，南巴古郡楼。今年寒食夜，西省凤池头。

并上新人寒，难随旧伴游。诚知视草贵，未免对花愁。

鬓发茎茎白，光阴寸寸流。经春不同宿，何异在忠州。
南楼令·疏雨过轻尘
朱彝尊（清代）

疏雨过轻尘，圆莎结翠茵，惹红襟乳燕来频。
乍暖乍寒花事了，留不住，塞垣春。
归梦苦难真，别离情更亲，恨天涯芳信无因。
欲话去年今日事，能几个，去年人？
九日在迩索居无聊取满城风雨近重阳为韵赋七
戴表元（宋代）

粲粲黄菊花，照我原上土。
拒霜亦多熊，终日相媚妩。
春花岂不美，嗟此风露苦。
正命何所尤，生迟后甘雨。
题黄花驿
薛逢（唐代）

孤戍迢迢蜀路长，鸟鸣山馆客思乡。

更看绝顶烟霞外，数树岩花照夕阳。
简君瑞觅竹叶清
邹浩（宋代）

通道三杯如李白，解酲五斗似刘伶。尔来心渴鸭头绿，应许唇沾竹叶青。
次韵和邓慎思与太守同登清湘楼
孔武仲（宋代）

郡楼邀会乐丰年，极目山川思浩然。
才子登临嗟昔别，使君藩屏值新迁。
前峰绿雾藏丹叶，别浦平沙衬碧涟。
不但醉吟湘与麓，鲁歌崧汉美周宣。
题画芭蕉蔷薇图 其二
吴灏（清代）

绿蜡迎昀叶上油，清宵无那梦春游。灯花纵比去年好，难解春来一段愁。
妇女之孝二十首 其七 如姬
林同（宋代）

底事能令妾，为君死不辞。不思君遣客，报妾父仇时。
宿芳润用壁间韵
方岳（宋代）

只为梧桐怨夜长，不知杨柳老年芳。
林梢一片过云雨，便作秋声占取凉。
十月桃
李弥逊（宋代）

一枝三四，弄疏英秀色，特地生寒。刻楮三年，谩夸煮石成丹。梨花带雨难并，似玉妃、寂寞微潸。瑶台空阔，露下星坠，零乱风鬟。

记前回、拥盖西园。花信被山烟，著意邀阑。盏面横斜，大家月底颓然。如今万点难缀，共苍苔、打合成班。诗翁何似，劝春莫交，粉淡香残。
寄方南湖
胡仲弓（宋代）

风雨中间奔客程，征衣湿尽尚悭晴。
可人不见空惆怅，拍拍一湖春水平。
偈颂一一二首 其四十三
释清远（宋代）

劫火威音前，虽有一壶天。御楼看射猎，不是刈茅田。
春晓
张玉娘（宋代）

梦回隔竹漏声残，春起移灯看牡丹。无力东风暗吹烛，独披清露倚雕阑。
登丹棱县白塔寺塔与吕竿川同赋
杨慎（明代）

窣堵岧嵉出半空，蔚蓝天界接刚风。鱼凫彊域遥瞻外，龙鹄山川近览中。

乍似潜虬穿坎窞，俄惊飞鸟出樊笼。登高胜侣归来晚，楼阁烟花紫翠重。
句
燕度（宋代）

三山排鼎足，七塔布琴弦。
示长卿二绝 其二
邹浩（宋代）

一别和州二十年，山长水阔去无缘。因君说起外家事，特地栏边心怅然。
溪居夜月
何洪（宋代）

茅屋濒溪只数椽，护篱黄犬枕莎眠。
柴扉不掩松梢月，恐有山阴访雪船。
颂古
释慧空（宋代）

百书不如一归家，千闻不如一见面。
既归归见复何为，解道德山无佛殿。
赠姚亘山
陆陇其（清代）

丈夫志四方，此言须细详。四方虽云乐，何如在家乡。

况复多变态，前途更难量。网罗到处有，不可不慎防。

所以先圣训，教人善行藏。进礼退以义，穷达视彼苍。

滔滔虽皆是，我必择康庄。人生贵知道，岂必登庙廊。

君不见诗人，拳拳十亩桑。子陵老布衣，咄咄胜侯王。

尧夫安乐窝，至今仰耿光。此中有真味，难与世人商。

君诚熟反覆，知吾言不狂。
春日田园杂兴三首 其三
戴东老（宋代）

野花村酝赏清明，挑菜踏青鱼队行。禊水戏浮觞白羽，厨烟不禁饭黄精。

田功宜早秧勤插，桑价方高茧告成。莫道犁锄忘学问，读书声间织机声。
村居
张炜（宋代）

数舍茅茨簇水涯，傍檐一树早梅花。
年丰便觉村居好，竹裹新添卖酒家。
相和歌辞。阳春曲
贯休（唐代）

为口莫学阮嗣宗，不言是非非至公。为手须似朱云辈，

折槛英风至今在。男儿结发事君亲，须斅前贤多慷慨。

历数雍熙房与杜，魏公姚公宋开府。

尽向天上仙宫闲处坐，何不却辞上帝下下土，

忍见苍生苦苦苦。
听航船歌十首
方回（元代）

船头船尾唱歌声，苏秀湖杭总弟兄。
喝拢喝开不相照，阿牛贼狗便无情。
金溪县孝女庙乐歌三章 其二
杨翮（元代）

灵之留兮澹容与，云凝凝兮翳堂宇。琼筵陈兮合箫鼓，列尊罍兮酌清酤。

牲肥腯兮承雕俎，女巫进兮傞屡舞。诵神德兮歌颂举，孰捐躯兮悟时主。

齐英英兮惟孝女，继兹今兮飨终古，灵醉饱兮民乐胥。
送丁大凤进士赴举，呈张九龄
孟浩然（唐代）

吾观鹪鹩赋，君负王佐才。惜无金张援，十上空归来。

弃置乡园老，翻飞羽翼摧。故人今在位，岐路莫迟回。
赠李户部孟川
顾璘（明代）

不识干将利，聊看试象犀。使君监楚饷，五月渡淮齐。

逸气凌黄鹤，高才亚碧鸡。襄阳閒点笔，传满白铜鞮。
珠帘泉
宋大樽（清代）

香炉峰顶生紫烟，玉京朝罢归神仙。神仙洞府隔人世，是珠是帘泉非泉。

珠帘十里等闲事，何如常挂青山间。清风明月入帘去，帘中似有人翩翩。

桃花含笑而未语，白石无情而谁怜。帘兮帘兮胡不卷，吾将坐待三千年。
晚凉登山亭
陆游（宋代）

庭空叶飞秋，村迥鸠唤雨。
新凉入巾褐，老子颠欲舞。
凭高望稽山，秀色溢天宇。
一镜三百里，水落分别浦。
凄凉吊禹穴，秦汉未为古。
世俗谁与归，吾其老农圃。
上巳恐可回舟略访子长园亭然未敢为宿诺
虞俦（宋代）

名园天气更须新，况有弹筝甲用银。
舟欲暂回成邂逅，酒因同载作逡巡。
飞花一片休嗟晚，啼鸟千岩莫怨春。
未暇湖亭修故事，水嬉遍阅水边人。
送刘寺丞赴余姚
苏轼（宋代）

中和堂后石楠树，与君对床听夜雨。
玉笙哀怨不逢人，但见香烟横碧缕。
讴吟思归出无计，坐想蟋蟀空房语。
明朝开锁放观潮，豪气正与潮争怒。
银山动地君不看，独爱清香生雪雾。
别来聚散如宿昔，城郭空存鹤飞去。
我老人间万事休，君亦洗心従佛祖。
手香新写法界观，眼净不觑登伽女。
余姚古县亦何有，龙井白泉甘胜乳。
千金买断顾渚春，似与越人降日注。
自锡山归舟中三首
张镃（宋代）

帆腰风便得归程，天末层云暗又明。
浅色鸡儿深色草，知谁教汝唤诗成。
右省仆射相公垂览和诗，复贻长句，辄次来韵
徐铉（宋代）

西院春归道思深，披衣闲听暝猿吟。铺陈政事留黄阁，

偃息神机在素琴。玉柄暂时疏末座，瑶华频复惠清音。

开晴便作东山约，共赏烟霞放旷心。
扬州城下赋
文天祥（宋代）

黯云霜雾暗扶桑，半壁东南尽雪霜。壮气不随天地变，笑骑飞鹤入维扬。
秋夕二首 其一
朱熹（宋代）

西斋坐竟日，旷然谁与俦。感兹风露夕，始知天宇秋。

庭树且扶疏，时物讵淹留。心空累云远，岁月真悠悠。
题文公书院
管御史（宋代）

乘舟驻马览九曲，怪柏乔松映修竹。
水明山秀读书地，万古悠悠遗芳躅。
年深景怪公不来，淡雾衰草迷书台。
乌啼鹊噪暮林杪，明月夜夜穿空斋。
门轩岁月谁开闭，策杖登临令心碎。
无聊举棹便回路，闷倚船窗读周易。
建溪再得雪乡人以为宜茶
李纲（宋代）

闽岭今冬雪再华，清寒芳润最宜茶。泛瓯欲斗千金价，著树先宜六出花。

圭璧自须呈瑞质，旗枪未肯放灵芽。传闻龙饼先春贡，已到钧天玉帝家。
和黄充出游三首
陈师道（宋代）

诸郎联璧万人看，新有诗声伯仲间。
作意登临还得句，此生宁复要长闲。
杂讽
刘攽（宋代）

阳武旧恩惟丙吉，中兴同学有严遵。封侯会自酬阴德，物色终严访故人。

可在介推怀怨望，深疑咎犯亦逡巡。刚肠独有屠羊说，称义孤高无与邻。
望雨
卢龙云（明代）

入夏愁多雨，无端旱亦随。阴阳时未若，调燮事堪疑。

蒿目忧田畯，斋心问雨师。恒旸当有尽，甘澍应无私。

实颖将盈亩，蕃滋可后时。泽由天地泰，功薄桔槔施。

待取禾三百，还看穗两岐。风云即欲合，草木已先知。

幸及如时化，何言靡孑遗。题诗催雨至，却异雨催诗。
题丁野夫画
平显（明代）

胡丁已没四十载，化鹤归来知是非。郭外梅村更地主，笔端松石见天机。

一时好手不可遇，千古赏音如此稀。长忆西湖旧游处，画船清雨白鸥飞。
广陵有寄璚花诗丐余次韵
张雨（元代）

未信人间日易斜，携春来问列仙家。情知后土无双树，迷杀江仙是此花。

芍药谩吟红茧粟，璚儿从眄玉兰芽。一壶能共樊川老，醉写乌丝侧帽纱。
奉酬洪景伯
谢伋（宋代）

屏居常恨造门疏，觌面真如得异书。
昔年丹笔勘阁本，此日海异题坐舆。
幸接好音闻正始，岂惟妙句突黄初。
道山学士来车骑，还使林僧识佩鱼。
礼海云寺新成宝相 其一
谢长文（明代）

铸就如来买尽金，雷峰一壑结禅林。霜天片月幽寒里，悟得无言古佛心。
定海四首
陈造（宋代）

获稻来墝埆，开篘荐碧香。
地偏皆斥卤，汲井得甘芳。
漫仕今千室，前人陋一乡。
民安吾亦饱，相乐亦相忘。
对雪献从兄虞城宰
李白（唐代）

昨夜梁园里，弟寒兄不知。
庭前看玉树，肠断忆连枝。
句
唐人机轴（宋代）

风暖柴荆鸟语幽，麦高麻矮野桑柔。
秀岩 其二
徐经孙（宋代）

四山环抱似围城，石屋中间地砥平。天隔俗尘飞不到，神开宝藏画难成。

岩分上下光皆透，水有往来踪不明。可惜韩张期界上，当时过此未知名。
寄同寮胡司封
邓林（宋代）

舜日尧天被八垠，顾余无地可容身。谗邪未许投豺虎，正直何缘信鬼神。

风烛心灰犹有泪，市交头白只如新。吟成不敢高声颂，千里缄封寄故人。
偈颂九十三首 其七十二
释梵琮（宋代）

新年已十日，十日在家乡。到家一句子，哑子吃生姜。

眉毛上𨁝跳，鼻孔里论量。针小眼大，尺短寸长。

云霞飞片片，流水自茫茫。剪断五色线，补作春衣裳。

知有者全身披搭，不知有者且莫轻狂。莫莫莫莫，老僧与汝安心方。

雪消春自至，事过心清凉。
和陶归园田居六首
苏轼（宋代）

坐倚朱藤杖，行歌紫芝曲。
不逢商山翁，见此野老足。
愿同荔支社，长作鸡黍局。
教我同光尘，月固不胜烛。
霜飙散氛祲，廓然似朝旭。
游虎丘
阮阅（宋代）

踏石青鞋滑，西风系小舟。
浅塘疏荇水，高树老藤秋。
行柳乱余兴，衰芜铺远愁。
萧萧晚城角，排日下林头。
崔驸马养鹤
张籍（唐代）

身闲无事称高情，已有人间章句名。

求得鹤来教翦翅，望仙台下亦将行。
用明发不寐有怀二人为韵寄李秉彝德叟
黄庭坚（宋代）

人生不如意，十事恒八九。
未见历下人，徒倾历城酒。
从来亲骨肉，不免相可不。
但愿崇事实，虚名等箕斗。
梅花四首 其一
谢薖（宋代）

姑射神游阅九关，水精宫殿不胜寒。下窥人世生尘想，故作梅花与俗看。
多雨
仇远（元代）

菜色青肥麦渐黄，雨多泥滑野畦荒。
官田昨夜方车水，早起看来又渺茫。
寄友人
黄庚（元代）

相望咫尺地，久不到蜗庐。
室迩人何远，心亲迹任疏。
交游常念旧，情意只如初。
我欲携囊去，相逢胜寄书。
玉堂
李龙高（宋代）

斗柄参旗插屋头，巡檐绕树尽风流。
谁知终带山林味，不涴些儿富贵羞。
宿严陵钓台
神颖（唐代）

寒谷荒台七里洲，贤人永逐水东流。

独猿叫断青天月，千古冥冥潭树秋。
吴宫词
毛先舒（明代）

苏台月冷夜乌栖，饮罢吴王醉似泥。别有深恩酬不得，向君歌舞背君啼。
谢王立之送蜡梅五首
晁补之（宋代）

恐是凝酥染得黄，月中清露滴来香。
定知何逊牵诗兴，借与穿帘一点光。
和单令
胡寅（宋代）

朝雨催寒细似毛，宾鸿带影朔云高。
菊萸不分簪华发，糕酒无因拜赭袍。
笑我功名如堕甑，爱君情义比投胶。
病衰阻趁芙蓉约，木末搴翻独咏骚。
宿阳城 时腊月九日，辱和尚司乡访，还因赋
刘鹗（清代）

但知为久住，何用即能归？客子亦良苦，官曹如此稀。

繁霜吹老鬓，斜日照征衣。岁晚乡心切，长途恨不飞。
送元伯西归
黄庶（宋代）

饮者为量无大小，要于醉焉而已矣。
乃知一饮一石徒，醉乡欲到无几尔。
我幸俸薄饮不多，酩酊造次有余味。
有时酒伯投客辖，斗筲往往众所鄙。
近得元伯东海滨，饮少好吟性相似。
山青月白得意时，相对觞咏不能已。
直到千古醉者心，名利莫可污其埃。
乘兴弄笔窥造化，混沌窍凿可倒诣。
须臾椽杵成巨轴，更唱迭和若宫徵。
今公官满舍我去，独有姓名碑百里。
踟蹰预恐春风来，青草坐见饮地起。
诗须数寄续百篇，无使尘埃昏纸尾。
恭次家大人初抵海陵官舍元韵
孙应时（宋代）

风饕雪虐苦侵陵，已免寒舟问水程。
苇屋虚檐交夜气，边城疏水逗天明。
囊空尚可充饥色，官冷何妨远市声。
且辨新篘供一笑，竹君清绝对梅兄。
山中玩物杂言十首
戴表元（宋代）

圃人忧孽虫，为蔬畜鸡雏。
小鸡择虫啄，大鸡遂啄蔬。
虫去蔬亦尽，对之可欷嘘。
昂昂高冠帻，反不小鸡如。
潘山长入括
林景熙（宋代）

为官转多事，行役到寒毡。
落日邻州树，西风逆水船。
饭牛怀白石，访鹤入青田。
我欲看行卷，仙峰雪瀑边。
颂古三十首 其八
释怀深（宋代）

海水有时终见底，人生到死不知心。秀才若会翻身句，管取白衣入翰林。
春晚书怀
陆游（宋代）

经春淹泊锦官城，作个归期苦未成。
老向轩裳增力量，病於风月减心情。
官闲有味缘高卧，酒贵无忧为细倾。
忆探梅花如昨日，西斋榆荚与阶平。
接家书
赵佩湘（清代）

家书未到频先盼，乍接家书怯细看。莫道纸长嫌话短，客乡幸喜报平安。
刘忠武
岳珂（宋代）

以劲笔力，作往来帖。婉有馀妍，庄不可狎。古者文武，初非二流。

系于卿士，予其从周。
次韵唐师善见寄
方回（元代）

归来数亩小园宽，风有轩棂月有坛。
总为才疏能忤俗，兼缘兴尽合休官。
空山老死知无补，往代兴亡稍欲刊。
洛下寄书藉黄石，莼鲈终恐愧张翰。
郡庭惜牡丹
徐夤（唐代）

肠断东风落牡丹，为祥为瑞久留难。青春不驻堪垂泪，

红艳已空犹倚栏。积藓下销香蕊尽，晴阳高照露华干。

明年万叶千枝长，倍发芳菲借客看。
胡上幽栖四章为沈二丈赋 其四
宗臣（明代）

三五幽人踏月华，湖南湖北寻梅花，相逢疑到赤松家。

中流一曲寒江笛，吹落昆仑万片霞。
用夹谷子括吴山晚眺韵十首
方回（元代）

荡荡天宽眼亦宽，区区笑尔井中观。
帆来狗国毛人远，楼倚牛中织女寒。
迅速年华榆燧改，槁枯世味蔗滓残。
绝怜棺粪纷纷梦，未必槐安果是安。
九日答潘茂才
陈善赓（明代）

闲亭幽寂似枯禅，偶读新诗亦爽然。授柬自同莲社后，开尊谁爽菊花边。

风前得句惊霜雁，云里怀人隔暮烟。欲把茱萸聊寄赠，蒹葭无柰渺长天。
道中
晃冲之（宋代）

北风吹雨不能晴，羸病人骑瘦私心行。
发向来浑白尽，半缘忧患半多晴。
游吴门同乐园疥池光亭壁呈使君张都承
武衍（宋代）

一城和气万家春，金碧楼台处处新。
太守不孤同乐意，木兰堂上看游人。
郑检法重九病起送酒索诗
项安世（宋代）

闻道台参早，交亲喜可知。
犹能白衣酒，相劝菊花时。
带剩如干眼，梳添几寸丝。
风骚足材料，何必项斯诗。
奉命祭告泗州祖陵感思高皇功德之大恭赋
杨起元（明代）

明明我祖迈羲轩，圣德神功岂有前。天地不知高厚极，图书重与洛河诠。

显谟已入诸司掌，精蕴还须识大贤。典礼微臣何以颂，惟勤稽首祝尧年。
句
朱翌（宋代）

水精透膜轻含液，绛縠离苞未变香。
武川摩诃院创建瑞像殿疏
耶律楚材（元代）

邦人创刻旃檀像，寺众新修窣堵波。两段因缘非细事，成功须仗大檀那。
秦州逢陇州阎允中
王云凤（明代）

握手关头夕照红，寥寥孤雁度长空。莎平初罢昨夜雨，野旷不知何处风。

鹦鹉飞看来陇上，凤凰鸣合自岐中。十年憔悴君何往，一日离愁我向东。